Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Με ευθύ τρόπο και χωρίς περιστροφές ο υπουργός Εξωτερικών των Σκοπίων Νικολά Ντιμιτρόφ ξεκαθαρίζει ότι η χώρα του δεν πρόκειται να απεμπολήσει την «μακεδονική της ταυτότητα».Μιλώντας στο γερμανικό περιοδικό Spiegel ο Ντιμιτρόφ προσπάθησε να εμφανιστεί και πάλι διαλλακτικός ωστόσο το μήνυμα που έστειλε στην Αθήνα δεν προμηνύει ουσιαστικές αλλαγές στην πολιτική που ακολούθησε μέχρι τώρα η γειτονική χώρα για το θέμα της ονομασίας.«Δεν επιθυμούμε ένα νέο γύρο ανταλλαγής κατηγοριών», δηλώνει αναφερόμενος εμμέσως πλην σαφώς στην Ελλάδα και σημειώνει με έμφαση: «Θα πρέπει να μπορούμε να είμαστε, αυτό που είμαστε- «Μακεδόνες». Δε ζητάμε κάτι που δεν μας ανήκει, αλλά δεν μπορεί να περιμένει κανείς από εμάς να απαρνηθούμε την ψυχή και τις αξίες μας».Ο υπουργός εξωτερικών των Σκοπίων φτάνει μάλιστα στο σημείο να εκτοξεύει και έμμεσες απειλές προς την Ελλάδα εάν συνεχίσει να μπλοκάρει την είσοδο της χώρας του στους ευρωατλαντικούς θεσμούς λέγοντας χαρακτηριστικά: «είναι μια ριψοκίνδυνη στρατηγική, να εμποδίζει κανείς μια χώρα»Οι δηλώσεις του Σκοπιανού υπουργού φιλοξενούνται σε ένα προκλητικότατο άρθρο το οποίο ουσιαστικά «φορτώνει» στην Ελλάδα όλα τα προβλήματα που συνάντησε η χώρα στην προσπάθεια της να προσεγγίσει την ΕΕ και το ΝΑΤΟ.Παρά το γεγονός ότι η γερμανική εφημερίδα μιλά για την αρχαία Disneyland που δημιούργησε ο Νικολά Γκρούεφσκι σημειώνει ότι η νέα κυβέρνηση προσπαθεί να εκδημοκρατίσει τη χώρα και ότι αυτή η προσπάθεια τορπιλίζεται διαρκώς από την Ελλάδα.Σύμφωνα με το Spiegel η διαμάχη για την ονομασία έχει παραλύσει τις εξελίξεις στην «Μακεδονία» για περισσότερο από 25 χρόνια και ότι οι αντιρρήσεις της Αθήνας για την ονομασία της πΓΔΜ ήταν αυτές που συνέβαλαν στην λαϊκιστική – εθνικιστική - αυταρχική παρέκκλιση της !Το προκλητικό - περίεργο δημοσίευμα του Spiegel στην προσπάθεια του να στηρίξει την πολιτική των Σκοπίων φτάνει μάλιστα στο σημείο να επικρίνει τις Ελληνίδες αθλήτριες του βόλεϊ που αποχώρησαν από αγώνα στα Σκόπια γιατί οι «μακεδόνισσες» όπως χαρακτηριστικά τις αναφέρει φορούσαν φανέλες με το όνομα «Μακεδονία». Στο πλαίσιο αυτό μάλιστα ο Spiegel ειρωνεύεται και τον Έλληνα Πρόεδρο ο οποίος όπως αναφέρει σχετικά στο δημοσίευμα τις υποδέχθηκε στο Προεδρικό Μέγαρο ως ηρωίδες.